Lexicon da teater svizzer cumpari

Otg onns lavur, in preventiv da passa dus milliuns francs, 400 collavuraturas e collavuraturs, 2168 paginas, quatter linguas ed in pais da 6,3 kilos: quai en las coordinatas da l'emprim Lexicon da teater svizzer (LTS), in'ovra cumplessiva en trais toms ch'è vegnida preschentada al public la fin da settember.
Il LTS resguarda l'istorgia dal teater svizzer a partir da l'entschatta en il temp medieval enfin oz cun in accent sin il 20avel tschientaner. A la basa da l'ovra stat ina noziun dal teater fitg vasta che na sa restrenscha betg mo al teater convenziunal ed al teater da saut e da musica, ma cumpiglia era il cabaret ed il teater da figuras, da giuvenils e da laics.
3000 dals 3600 artitgels s'occupan da persunas: dramatichers, acturs, reschissurs, cumponists, chantadurs, dirigents, decoraturs da tribuna, comichers e critichers. Passa 500 contribuziuns èn deditgadas a teaters ed a gruppas libras. Ils ulteriurs artitgels tractan differentas tematicas specificas sco p.ex. il teater dad impedids e la Street Parade.
Ils artitgels èn mintgamai scrits en la lingua, en la quala la persuna, la gruppa u I'instituziun tractada è u è stada activa. La Svizra rumantscha vegn represchentada da var 15 auturs che han contribuì 68 artitgels. Da B sco Bardill fin a W sco Wiezel chattan ils lecturs interessads infurmaziuns detagliadas davart exponentas ed exponents dal moviment da teater rumantsch. Ins intervegn t.a. che Bardill, surtut enconuschent sco chantautur e raquintader d'istorgias, n'ha betg mo scrit programs da tribuna per uffants, ma era tocs sco "Der Sprung im Traum" davart l'anarchist e psicoanalist Otto Gross u l'elavuraziun scenica dal toc "Typhoid Mary" da Jürg Federspiel. Main enconuschent vegn ad esser Fadrich Wiezel ch'è naschì enturn il 1630 a Zuoz. EI ha principalmain scrit dramas barocs plain acziun davart l'amur e la mort cun numerusas scenas comicas e parodisticas. In fatg remartgabel: tut las rollas en quests dramas vegnivan giugadas dad umens. Ultra dad auturas ed auturs vegnan descrittas differentas furmas specificas sco la Dretgira nauscha e la Passiun rumantscha, instituziuns ed eveniments sco il Post da teater da la Lia Rumantscha ed il Festival da teater Tusaun.

Lexicon da teater svizzer. 3 toms. 2168 paginas. 800 illustraziuns. Chasa editura Chronos, Turitg 2005. CHF 168.- (fin ils 31-12-2005, suenter CHF 198.-).

[Pagina rumantscha]